SA provinsie het vuilste lug ter wêreldMpumalanga, en spesifiek die Witbank-omgewing, het die vuilste lug op aarde. Foto: Wikipedia Volgens ŉ ontleding van satellietdata van stikstofdioksiedbesoedeling op ses vastelande het Mpumalanga die vuilste lug ter wêreld. Die ontleding is van 1 Junie tot 31 Augustus vanjaar gedoen en toon aan waar ter wêreld besoedeling deur stikstofdioksied (NO2) die ergste is. Die omgewingsorganisasie Greenpeace sê steenkool en vervoer is die grootste sondaars wat dié besoedeling betref, en van al die plekke ter wêreld wat ly onder vuil lug, is dit nêrens erger as in Mpumalanga nie. “Voorheen is al berig dat die Witbank-omgewing die wêreld se vuilste lug het,” sê Melita Steele, Greenpeace Africa se senior klimaat-energie-veldtogbestuurder, “en dié ontleding van tegnologies gevorderde satellietdata onthul nou dat Mpumalanga inderdaad boaan die lys van NO2-besoeling wêreldwyd is.” Sy sê die ontleding bevestig dat Suid-Afrika die mees besoedelende groepering steenkoolkragsentrales ter wêreld het, “wat ontstellend en vreesaanjaend is”. Mpumalanga is die tuiste van 12 steenkoolkragsentrales, maar dié data toon aan Gauteng se stede ly swaar onder die vuil lug wat uit die ooste aangewaai word. Volgens data van die afgelope 30 jaar waai die wind in Johannesburg en Pretoria 28% van die jaar uit rigtings waaruit besoedeling van die kragsentrales dié stede sal bereik. Dit beteken dat rookwolke van gevaarlike NO2-besoedeling gereeld oor Gauteng met sy amper 14 miljoen inwoners hang. “Omdat Suid-Afrika se steenkoolgordel van die meeste inwoners weggesteek is, is dit maklik om te ontken dat dit regtig bestaan,” sê Steele. “Maar steenkoolontginning en -verbranding het ŉ vernietigende uitwerking op die mense wat in die omgewing woon.” Volgens haar bevestig die data Gauteng se lug is onveilig. “Eskom se steenkoolverslawing in Mpumalanga lei daartoe dat miljoene mense in Johannesburg en Pretoria ook ly onder die uitwerking van steenkoolbesoedeling.” Steele sê lugbesoedeling is ŉ wêreldwye gesondheidskrisis en tot 95% van die wêreld se bevolking asem ongesonde lug in. “Suid-Afrika is ŉ groot [sondaar] met sy hoë konsentrasie steenkoolkragsentrales en sy swak lugbesoedelingstandaarde. “Ons regering moet dringend ŉ plan opstel om miljoene mense te beskerm, pleks van vuil steenkoolkragsentrales.”